Gísli semur og frumsýnir Mýramanninn innan skamms Gísli Einarsson , fréttamaður , atvinnuveislustjóri m.m. í Borgarnesi hefur milli annarra verkefna í vetur setið við skriftir . Fetar kappinn nú í fótspor nágranna síns Snorra Sturlusonar sem eitt sinn bjó á Borg og er að ljúka skrifum á leikverki sem mun vafalaust verða jafn frægt , ef ekki frægara , en Heimskringla Snorra . Nú er undirbúningur fyrir frumsýningu leikverksins Mýramannsins á lokametrunum hjá Gísla . Það er Kjartan Ragnarsson í Landnámssetrinu sem aðstoðar Gísla við uppsetningu verksins , sem er tæpir tveir tímar að lengd , og stefnt er að frumsýningu 27. janúar nk. “ Það er erfitt að skilgreina þetta og full djúpt í árinni tekið að kalla “ Mýramanninn ” leikrit . Þetta er frekar löng sögustund en vissulega eru fín leiklistartilþrif í þessu en þau koma frá öðrum en mér . Ég er einn á sviðinu og lýsi þróun Mýramannsins frá steinöld til okkar daga og fer djúpt í einstaka þætti s.s. sköpulag , geðslag , þróun Borgarness og fleira og segi sögur af Mýramönnum , þekktum og óþekktum . Þetta er síðan brotið upp með kvikmyndaatriðum þar sem ég fæ liðsstyrk valinkunnra snillinga . ” Meðal þeirra sem koma fram í hreyfimyndaformi eru Edduverðlaunahafinn Ilmur Kristjánsdóttir , víkingar úr Dölunum , formenn einstakra stjórnmálaflokka og ýmsir fræðimenn svo nokkrir séu nefndir . Nánar er rætt við Gísla um nýjustu afurð hans í Skessuhorni vikunnar sem kom út í gær .